KIRJALLINEN KYSYMYS P-3215/02 esittäjä(t): Patricia McKenna (Verts/ALE) komissiolle. Malasiini-hyönteismyrkyn ruiskutukset sitrushedelmäviljelyksille ilmasta käsin kohteita erottelematta Valencian itsehallintoalueella.



Virallinen lehti nro 137 E , 12/06/2003 s. 0175 - 0176



KIRJALLINEN KYSYMYS P-3215/02 esittäjä(t): Patricia McKenna (Verts/ALE) komissiolle (6. marraskuuta 2002) Aihe: Malasiini-hyönteismyrkyn ruiskutukset sitrushedelmäviljelyksille ilmasta käsin kohteita erottelematta Valencian itsehallintoalueella Vuoden 2002 heinäkuun alussa alkoivat malasiini-hyönteismyrkyn ilmaruiskutukset Valencian itsehallintoalueen sitrushedelmäviljelyksille, jotka lähes kaikki sijaitsevat alle 300 metrin korkeudessa (La Ribera Alta, La Ribera Baja, La Foia de Buñol, La Costera, La Safor, La Canal, L'Horta, El Camp de Morvedre, La Marína, La Plana jne.) ja jossa suurin osa väestöstä asuu. Myrkkyä ruiskutetaan kohteita erottelematta eikä oteta huomioon, että sitrushedelmäviljelysten välissä on muitakin maapalstoja, joilla kasvaa vihanneksia tai riisiä, joissa ole kärpäsiä kuten hedelmissä. Ei myöskään oteta huomioon, että osa sitrushedelmistä on vielä niin raakoja, ettei niissä ole kärpäsiä. Pienkoneista tehdyissä ruiskutuksissa ei välitetä paikalla mahdollisesti olevista ihmisistä. Malasiini on orgaaninen fosforiyhdiste, joka voi aiheuttaa ihmisille ihottumaa ja vahingoittaa lisääntymisterveyttä. Myrkkyä ruiskutetaan ilmasta käsin jopa asuinalueiden yläpuolella, sillä maaseudulla on paljon hajanaista asutusta. Erityisesti kesällä maaseudulla asuu enemmän ihmisiä, jotka saavat päällensä myrkkysuihkeen ulkoillessaan tai hengittäessään ilmaa lähellä ruiskutusalueita tai uidessaan lammessa. Pelloilla työskentelevät maanviljelijätkin altistuvat myrkylle lentoruiskutuksissa. Maanviljelyskunnissa kyseiset pienkoneet lentävät lähellä kylien ulommaisia asuintaloja, niin että ruiskutukset osuvat niihinkin. Tuulen puhaltaessa kylään päin osa myrkyllisestä sateesta kulkeutuu asukkaiden hengitysilmaan. Sitrushedelmälehtojen keskellä on usein kasvis- ja vihannespalstoja, joille osa myrkystä laskeutuu. Kasviksia ja vihanneksia kerätään myytäväksi lähes päivittäin. Kun ne tulevat kuluttajille, niissä on jäljellä myrkkyä. Ei ole kulunut riittävän pitkää aikaa, jotta ne olisivat turvallisia syötäviksi. Myrkystä joutuvat kärsimään kaikki maaseudun eläimet. Hyödyllisten ja suojeltujen eläinten elossa pysyminen on yhä vaikeampaa. Onko komissio tietoinen mainituista asioista? Mitä komissio aikoo tehdä suojellakseen väestön terveyttä ja ympäristöä Valencian itsehallintoalueella? Margot Wallströmin komission puolesta antama vastaus (3. joulukuuta 2002) Komissio kehottaa parlamentin jäsentä tutkimaan Mihail Papayannakiksen esittämään kirjalliseen kysymykseen E-3552/00(1) annettua vastausta, jossa selitetään kasvinsuojeluaineiden markkinoille saattamista koskevia oikeudellisia määräyksiä. Malationi on tehoaine, joka oli markkinoilla ennen kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY(2) voimaantuloa. Malationi on parhaillaan arvioitavana menettelyssä, joka perustuu neuvoston direktiivissä 91/414/ETY tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28. helmikuuta 2000 annettuun komission asetukseen (EY) N:o 451/2000(3). Suomi on nimetty malationin osalta esitteleväksi jäsenvaltioksi. Asiakirjat toimitettiin Suomelle säädettyyn määräpäivään (30. huhtikuuta 2002) mennessä, ja Suomen arviointi puolestaan toimitetaan Euroopan elintarvikeviranomaiselle. Komissio on sitoutunut tekemään lopullisen päätöksen toisen vaiheen tehoaineiden mahdollisesta mukaan ottamisesta ennen vuoden 2005 loppua. Kunnes tutkimus on saatettu loppuun, jäsenvaltiot voivat edelleen sallia malationia sisältävät kasvinsuojeluaineet direktiivin 4 artiklaan sisältyvien yleisten turvallisuusvaatimusten ja tietoa koskevien kansallisten vaatimusten perusteella. Tämä käsittää myös luvan antamisen malationin ilmaruiskutuksille. Komissio on tietoinen ongelmista, joita voi aiheutua hyönteismyrkkyjen lentoruiskutuksista myrkkyjen kulkeutuessa tuulen mukana. Komissio kehittelee parhaillaan kasvinsuojeluaineiden kestävän käytön teemakohtaista strategiaa, joka kattaa myös ilmaruiskutukset. Strategian laadintaan sisältyy kuulemismenettely, jonka komissio käynnisti 1. heinäkuuta 2002 annetun tiedonannon(4) nojalla. Tiedonannossa komissio ilmoitti aikovansa ehdottaa ilmaruiskutusten yleistä kieltämistä sillä varauksella, että jäsenvaltiot voisivat silti myöntää erityisen poikkeusluvan lentolevitykseen, jos siitä olisi selvästi etua ja myös ympäristöhyötyjä verrattuna muihin levitysmenetelmiin. Komission ehdotus teemakohtaiseksi strategiaksi hyväksyttäneen vuoden 2004 alussa. (1) EYVL C 174 E, 19.6.2001. (2) EYVL L 230, 19.8.1991. (3) EYVL L 55, 29.2.2000. (4) KOM(2002) 349 lopullinen.